Óvissustig Almannavarna er i gildi vegna krapastíflu og flóðahættu í Jökulsá á Fjöllum. Þá hefur umferð um brúna verið takmörkuð og er hún aðeins opin milli níu og átján næstu þrjá daga. Sérfræðingur hjá Veðurstofunni segir að aðstæður geti breyst hratt.
Veðurstofan fylgist grannt með Jökulsá á Fjöllum eftir að áin ruddi sig með látum um miðjan dag á þriðjudag. Vatnsborð hækkaði um 180 cm á einni mínútu þegar mest var. Veginum var lokað síðdegis sama dag vegna krapa sem ruddist upp og yfir veginn við brúna. Gunnar Sigurðsson hópstjóri vatnamælinga hjá Veðurstofunni segir að grannt sé fylgst með stöðu mála.
Það er enn þá ísstífla í ánni en í morgun hafði vatnsborðið lækkað aðeins síðan í gær en ástandið er bara svipað og það var í gær. -Hvernig horfir framhaldið við ykkur?- Það verður bara að koma í ljós, það er ennþá spáð mjög köldu veðri og ísinn fer ekkert á meðan það er svona kalt svo það verður áfram bara að hafa varúð á. -Þegar að þetta brestur fram þá gerist þetta mjög hratt er það ekki- Jú það hækkað vatnsborðið um næstum tvo metra á einni mínútu þegar mest þannig að þetta er bara flóðbylgja sem kom niður."
Í tilkynningu frá Almannavörnum segir að áfram megi búast við miklum kulda á Norðurlandi og vísbendingar séu um að krapi og ís sé aftur farinn að safnast fyrir í Jökulsá. Því sé enn hætta á krapaflóðum og lögreglan og Vegagerðin stjórni umferð um veginn á meðan svo er.
Umferð verður takmörkuð yfir brúna yfir Jökulsá á Fjöllum fram yfir helgi. Sérfræðingur hjá Veðurstofunni segir að hlutirnir geti breyst hratt á svæðinu.